Video: Gronddebat onder die loep by NFDTommie van Zyl (uitvoerende hoof van ZZ2) Foto: Skermgreep uit eNuus-video Gwede Mantashe, die minister van minerale hulpbronne, sê dit is ‘n gevaarlike mite dat swart eienaarskap van grond voedselsekerheid bedreig. Hy het tydens die Nasionale Forum vir Dialoog (NFD) in Johannesburg gesê as redelike mense die gronddebat nie oorneem nie, sal randfigure dit doen, wat tot anargie sal lei. Mantashe het aan die groep gesê die vrese van diegene wat op die grond sit, wanneer daar gepraat word oor onteiening sonder vergoeding, moet in gedagte gehou word. Hy het gesê dit moet ook in gedagte gehou word dat die beleid nie is “om wit mense in die see in te jaag nie”. “Dit is nie die beleid nie. Dit sal nooit die beleid van die ANC wees nie. Dit gaan oor die regverdige verspreiding van grond en om ons mense toegang te bied tot daardie grond,” het hy bygevoeg. Maite Nkoane-Mashabane, minister van landelike ontwikkeling en grondhervorming, het tydens die gesprek gesê gierigheid is die bron van die kwaad. Tommie van Zyl, uitvoerende hoof van ZZ2, het gesê al word die mense kwaad oor grond, moet die kwessie nugter bekyk word. “As ons die besit van grond en die produktiewe bewerking daarvan kan koppel aan markte en ekonomiese vooruitgang, dan gaan ons wesenlike ekonomiese bevordering van die geteikende groepe kan bewerkstellig. Ons as boere wil deelneem daaraan. Ons wil help om ons land Suid-Afrika só te ontwikkel dat daar ŉ groter balans is.” Dié insetsel is deur eNuus vervaardig. Kyk elke aand om 19:00 op kanaal 144 en 145 op DStv na eNuus.